
[image: image1.png]



  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 13 iunie 2012

      PL-x 67/2012


AVIZ

asupra

proiectului de Lege pentru modificarea alin.1 al articolului 62 din Legea nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin.1 al articolului 62 din Legea nr.263/2010 privind sistemul unitar de pensii publice, trimis cu adresa nr. PL-x 67 din 10 aprilie 2012, înregistrat cu nr.31/243 din 11 aprilie  2012.
Proiectul de lege a fost adoptat de Senat, în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea alin.(1) al art.62 din Legea nr.263/2010 privind sistemul unitar de pensii publice, în sensul eliminării limitării ca pensia anticipată să poată fi solicitată cu cel mult 5 ani înaintea împlinirii vârstei standard de pensionare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.2545 din 4 noiembrie 2011, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz cu nr.1102 din 19 octombrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât pentru susţinerea unei astfel de măsuri efortul financiar pentru bugetul asigurărilor sociale de stat ar conduce la dezechilibre suplimentare în ceea ce priveşte sustenabilitatea sistemului public de pensii şi contravine recomandărilor Uniunii Europene. Iniţiativa legislativă nu prevede sursele de acoperire a diminuării veniturilor bugetare, fiind astfel încălcate prevederile art. art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare.
În raport de obiectul şi conţinutul reglementării, proiectul de lege face parte din categoria legilor organice. 
                             VICEPREŞEDINTE,                          
           SECRETAR,

                                 Florin Iordache                                    Gabriel Andronache
Consilier parlamentar,

Rodica Penescu        

